Wer pa Solomon 5
Wer pa lanyom
1An doŋ atyeko bino i potona,
in gin amarana, nyako ger ma mera.
Atye kapwono murra ki aŋwece,
atye ka camo moo kicca ki i peda kic:
atye ka mato koŋo vinona kacel ki cak ma mera.
Wer pa anyira Jerucalem
Wun lurema, wumat mat,
mo waŋ ma mar oromowu!
WER ME AŊWEN
Wer pa nyako ger
2Abedo ka nino, ento cwinya bedo ka lwodo lok.
Awinyo en ma amaro-ni ka dwono doggola.
Yabba doggola do in gin amarana,
nyako ma amaro ma yomo cwinya,
in ileŋ calo akuri, pe tye gin marac mo i komi.
Toyo odyako wiya woko,
ki lupu ma duny i dyewor bene omwono yer wiya woko.
3Doŋ atyeko lunyo boŋona woko imito dok aruk aye?
Doŋ atyeko lwoko tyena woko bene
imito dok anywangi woko ki ŋom?
4En ma amaro-ni orwako ciŋe i waŋ kika,
ci cwinya opoto nilik.
5I kare ma aa ka yabo doggola bot en ma amaro-ni,
ci ciŋa odyak woko ki moo murra
lweta-gu odyak woko ki pig murra maliyo,
i kom lalor ma gimako ka giyabo kwede doggola.
6Ayabo doggola bot en ma amaro-ni,
ento anoŋo ni doŋ olokke ocito woko.
I kare ma nene en oloko-ni tipo koma oto woko lirut.
Ayenye twatwal ento pe amedo ki noŋe:
alwoŋo bene kwe, pe ogamo doga.
7Lukur-piny ma gubedo ka loŋo dye gaŋ gunoŋa;
gugoya dok guketo ret i koma,
lukur-piny meno ma gikuro cel me gaŋ
gulunyo boŋona lagen koyo woko ki i koma.
8Acikowu matek, wun anyira Jerucalem,
ka wunoŋo en ŋat ma amaro-ni,
wutitte ni mar kombeddi omiya adoko latwo.
Wer pa anyira Jerucalem
9In nyako maber ma nen mwonya makato anyira ducu-ni,
tittiwa kit ŋat ma imaro-ni.
Kit gin aŋo ma miyo gitwero bedo ki ur pire,
ma omiyo icikowa kuman-ni?
Wer pa nyako ger
10En ŋat ma amaro-ni nen maber dok lome kwar,
en ber kato jo alip apar.
11Yer wiye boco dok ominne amina
yeme col calo kom okur,
tye me wel makato jabu woko.
12Waŋe nen calo kom akuri
ma tye i ŋet waŋ it ma piine mol,
ginen calo akuri ma gikwaŋ i cak,
nyo ki di me wel ma gimwono maber.
13Leme obedo calo poto ma gipito
iye yat aŋwece, ma ŋwece kur mada.
Doge nen maber calo ature leŋa,
ma moo murra tye ka mol ki iye.
14Bade calo jabu ma giluŋo adunu,
en oruko jami me wel-gu.
Kome pwot calo kom lak lyec,
ma gideyo ki kidi capir.
15Tyene obedo calo wir mapwot,
ma gicibo i kom got ma gideyo ki jabu.
Kite nen calo got Lebanon,
ma nen maber mada ki yat cedar mabecone.
16Lok ma en loko winnye ma mit twatwal,
ki gin mo keken ma dok i kome yomo cwinya matek.
Man aye ŋat ma amaro-ni ma en larema,
wun anyira Jerucalem.